Økonomisk vejledning – nærhedsfinansiering 2019

Regeringen og Danske Regioner indgik den 5. juni 2018 aftale om regionernes økonomi for 2019 (ØA19). Af aftalen fremgår det at aktivitetspuljen afskaffes fra 2019 og frem, og at der indføres betinget finansiering i form af en pulje til nærhedsfinansiering.

Nærhedsfinansiering er en pulje på 1,5 mia. kr. der er betinget af, at regionerne præsterer på fem kriterier med henblik på at fremme en omstilling, hvor behandling flyttes ud af hospitalet og tættere på borgerne.

I dette notat redegøres for udmøntningen af nærhedsfinansiering, kriterierne, efterregulering og fordeling af puljen. I det vedlagte bilag fremgår teknikken bag de enkelte kriterier.

*Omlægning fra aktivitetspulje til nærhedsfinansiering*

Afskaffelse af aktivitetspuljen og indførelse af nærhedsfinansiering kræver en lovændring, hvilket betyder, at regionerne indtil lovændringen er foretaget, stadig skal budgettere som hidtil med indtægter fra aktivitetspuljen. Efter lovændringen kan regionerne omlægge deres budgetter.

Puljen til nærhedsfinansiering udgør 1.500 mio. kr. og er dermed marginalt større end den statslige aktivitetspulje på 1.407,4 mio. kr. Begge puljer fordeles dog efter bloktilskudsnøglen og differencen mellem de to puljer opvejes via en tilsvarende ændring i bloktilskuddet. Dermed vil omlægningen hverken have finansierings- eller fordelingsmæssige konsekvenser for regionerne og samlet set vil den enkelte region modtage det samme i finansiering før og efter omlægning.

*Puljen*

Den betingede finansiering udgøres af en pulje på 1,5 mia. kr. i 2019. Puljen fordeles mellem regionerne efter samme nøgle som bloktilskuddet og udbetales i tolvtedele i løbet af 2019. Nedenfor fremgår fordelingen mellem de fem regioner.

**Tabel 1. Fordeling af puljen til nærhedsfinansiering, mio.kr**

|  |  |
| --- | --- |
| **Region** | **Andel** |
| Hovedstaden | 471,31 |
| Sjælland | 230,55 |
| Syddanmark | 321,50 |
| Midtjylland | 321,56 |
| Nordjylland | 155,08 |
| **I alt** | **1.500,00** |

*Kriterier i nærhedsfinansieringen*

Kriterierne i nærhedsfinansieringen i 2019 fremgår af nedenstående tabel. De fire første kriterier er datakriterier, hvor målopfyldelsen er betinget af, at regioner præsterer bedre på den tilknyttede indikator end året før. Dvs. baseline for de fire kriterier er niveauet i 2018, som opgøres i april 2019. Baseline for 2019 er dermed ikke kendt endnu. Niveauet for 2017 fremgår derimod af det vedlagte bilag. Det femte kriterie har et objektivt mål om, at der skal leveres et skema, hvor regionen dokumenterer sin implementeringsstrategi for to IT-projekter.

Af bilag 1 fremgår teknikken bag og afgrænsningen af de fem kriterier. Der er nedsat en teknisk arbejdsgruppe, der skal kigge på afgrænsningen af enkelte kriterier. Den endelige afgrænsning kan dermed ende med at blive en lidt anderledes end den, der fremgår af bilag 1.

**Tabel 2: Kriterier for nærhedsfinansiering**

|  |  |  |
| --- | --- | --- |
| *1* | Reduktion i *antal DRG-sygehusforløb pr. borger* | Krav til retning |
| 2 | Reduktion i *DRG-værdi pr. kroniker* (med KOL og/eller type 2-diabetes) | Krav til retning |
| 3 | Reduktion i *andel indlæggelser, der fører til en genindlæggelse* | Krav til retning |
| *4* | Stigning i *andel af virtuelle forløb* | Krav til retning |
| *5* | Implementering af digitale løsninger til sammenhæng for patienten (implementeringsplan for systemtilpasninger til datadeling)  | Objektivt mål |

*Opgørelse af resultater og eventuel efterregulering af nærhedsfinansiering*

Opgørelsen af målopfyldelsen for de fem kriterier foretages ultimo marts 2020. Hvis en region ikke har opfyldt minimum fire ud af de fem kriterier vil en procentdel af regionens andel af puljen skulle tilbagebetales til staten. Procentdelen afhænger af hvor mange kriterier, der ikke er opfyldt jf. nedenstående tabel. Efterregulering sker via et likviditetstræk i regionen og har således ikke betydning for udgiftslofterne i regionerne.

**Tabel 3. Kriterier for efterregulering af nærhedsfinansiering**

|  |  |
| --- | --- |
| Antal opfyldte kriterier | Nærhedsfinansiering (andel der forbliver i regionerne): |
| 0 | 0 |
| 1 | 25 |
| 2 | 50 |
| 3 | 75 |
| 4+ | 100 |

*Kilde: Aftale om regionernes økonomi for 2019.*

I 2019 er det aftalt, at der kun vil være halv efterregulering, forstået på den måde, at det kun er halvdelen af puljen, der beregnes eventuel efterregulering af. Opfylder en region fx 2 ud af 5 kriterier, skal regionen således kun betale ¼ af sin puljeandel tilbage i 2019.

Af nedenstående tabel fremgår hvor meget de enkelte regioner risikerer at skulle betale tilbage i 2019 ved manglede opfyldelse af en eller flere kriterier.

**Tabel 4. Tilbagebetaling i de enkelte regioner ved manglende målopfyldelse i 2019.**

|  |  |
| --- | --- |
| Tilbagebetaling, mio. kr. | **Antal kriterier opfyldt** |
| **Region** | **4-5** | **3** | **2** | **1** | **0** |
| Hovedstaden | 0,00 | 58,91 | 117,83 | 176,74 | 235,66 |
| Sjælland | 0,00 | 28,82 | 57,64 | 86,46 | 115,28 |
| Syddanmark | 0,00 | 40,19 | 80,37 | 120,56 | 160,75 |
| Midtjylland | 0,00 | 40,20 | 80,39 | 120,59 | 160,78 |
| Nordjylland | 0,00 | 19,38 | 38,77 | 58,15 | 77,54 |
| **I alt** | **0,00** | **187,50** | **375,00** | **562,50** | **750,00** |